LAUSUNTOTIIVISTELMÄ
12.4.2005 Marja Wallin
Valtiontalouden parlamentaarinen valvonta —toimikunta
Lausunnot

I	YLEISTÄ

Puhemiesneuvoston 1.10.2003 asettama valtiontalouden parlamentaarinen valvonta -toimikunta ehdotti mietinnössään (28.2.2005) toimeksiantonsa mukaisesti perustettavaksi eduskunnan tarkastusvaliokunta yhdistämällä valtiontilintarkastaj at ja valtiovarainvaliokunnan hallinto- ja tarkastusjaoston parlamentaarinen valvontatoimi. Ehdotukset merkitsevät valtiontilintarkastajien toiminnan päättymistä. Samalla lakkaa valtiontilintarkastajien kanslian toiminta.

Ehdotusten jatkovalmistelua varten puhemiesneuvosto päätti lähettää toimikunnan mietinnön lausuntokierrokselle. Lausunnot tuli toimittaa 31.3.2005 mennessä eduskunnan keskuskansliaan. Lausunnot pyydettiin kultakin eduskuntaryhmältä, valtiontilintarkastajilta, valtiontalouden tarkastusvirastolta, valtioneuvoston kanslialta, oikeusministeriöltä sekä valtiovarainministeriöltä. Oikeusministeriötä lukuun ottamatta kaikki pyydetyt lausunnot toimitettiin. Valtiovarain controller antoi lausuntonsa valtiovarainministeriön lausunnon liitteenä. Omasta aloitteestaan lausunnon toimitti lisäksi valtiontilintarkastajien kanslian henkilöstö.

Tiivistelmän alussa on yleiskuvaus lausunnonantajien näkemyksistä tarkastusvaliokunnan perustamisesta, minkä jälkeen esitetään lausunnonantajien yleisarviot toimikunnan ehdotuksista. Lausunnonantajien kannanotot aihealueittain on koottu tiivistelmän loppuun. Tiivistelmän liitteenä on taulukko lausunnonantajien kannoista tarkastusvaliokunnan perustamiseen.

II	TARKASTUS VALIOKUNNAN PERUSTAMINEN

Kaikki eduskuntaryhmät kannattavat lausunnoissaan tarkastusvaliokunnan perustamista yhdistämällä valtiontilintarkastajat ja valtiovarainvaliokunnan hallinto- ja tarkastusjaoston valvontatoimi. Tarkastusvaliokunnan perustamista kannattavat myös valtiontalouden tarkastusvirasto, valtioneuvoston kanslia sekä valtiovarainministeriö ja valtiovarain controller.

Valtiontilintarkastajat katsovat puolestaan, että perustuslain muuttamiseen tarkastusvaliokunnan perustamiseksi ei tulisi ryhtyä, vaan parantaa valtiontilintarkastajien nykyistä toimintaa. Valtiontilintarkastajien kanslian henkilöstö katsoo samoin, että tarkastusvaliokunnan perustamisen sijaan tulisi kehittää valtiontilintarkastajien toimintaa.

III	LAUSUNNONANTAJIEN YLEISARVIOT
Keskustan eduskuntaryhmä kannattaa toimikunnan ehdotusta tarkastusvaliokunnasta ja toteaa sen vahvistavan eduskunnan budjettivaltaa. Uudistus vastaa niin eduskunnan tarpeisiin kuin valtion taloudenhoidossa tapahtuneeseen kehitykseen.

Sosialidemokraattinen eduskuntaryhmä pitää tärkeänä eduskunnan budjettivallan vahvistamista ja tukee toimikunnan mietinnössä esitettyjä johtopäätöksiä. Valtiontalouden parlamentaarisen valvonnan merkitys on lausunnonantajan mukaan lisääntynyt ja valvontatyön vaatimukset kasvaneet. On suotavaa, että eduskunta ottaa parlamentaarisen valvonnan kautta näkyvämmän roolin talousarvion toteutumisen sekä pidemmällä aikavälillä tuloksellisuuden ja vaikuttavuuden arvioijana. Eduskuntaryhmä pitää toimikunnan laatimaa mietintöä laajana ja perusteellisena selvityksenä parlamentaarisesta valtiontalouden valvonnasta.

Kokoomuksen eduskuntaryhmä kannattaa samoin toimikunnan ehdotusta perustaa tarkastusvaliokunta. Muutoksella päästään tavoitteeseen tuottaa dynaamisempaa ja ajantasaista raportointia eduskunnalle. Eduskuntaryhmän mukaan on syytä olettaa, että samalla parlamentaarinen valvontatoimi virtaviivaistuu ja tehostuu.

Vasemmistoliiton eduskuntaryhmä pitää toimikunnan ehdotuksia perusteltuina, eikä sillä ole huomautettavaa mietintöön. Eduskuntaryhmän mielestä eduskunnan tulisi yleensä osoittaa pidättyvyyttä uusien elinten perustamisessa, jotta edustajat voivat kohtuudella hoitaa heille kuuluvia tehtäviä.

Vihreä eduskuntaryhmä, ruotsalainen eduskuntaryhmä, kristillisdemokraattinen eduskuntaryhmä ja perussuomalainen eduskuntaryhmä kannattavat tarkastusvaliokunnan perustamista toimikunnan ehdottamalla tavalla.

Valtiontilintarkastajat pitävät myönteisenä sitä, että toimikunta on tuonut esiin parlamentaarisen valvontatoimen tärkeyden eduskunnalle sekä valvontatyön vaatimusten kasvun. Mietinnössä olisi tullut selvittää laajemmin nykyistä toimintaa, sen etuja sekä kehittämistarpeita. Lausunnonantajan mielestä pelättävissä on parlamentaarisen valvonnan vahvistumisen sijasta sen heikentyminen. Valtiontilintarkastajat eivät näin ollen kannata tarkastusvaliokunnan perustamista.

4
Valtiontilintarkastajien kanslian henkilöstö katsoo, että parlamentaarista valvontaa voidaan edistää parhaiten valtiontilintarkastajien nykyistä toimintaa kehittämällä, ja viittaa kuluvalle vaalikaudelle valittujen valtiontilintarkastajien kehittämistoimiin. Ainakin on tärkeää säilyttää valtiontalouden parlamentaansessa valvonnassa omaksutut käytännöt. Mietinnössä ei lausunnonantajan näkemyksen mukaan analysoida valtiontilintarkastajien toimintaa, tarkastuksen ja valvonnan vaikuttavuutta tai sitä, miten tämä palvelee eduskunnan tiedontarvetta ja budjettivaltaa. Kanslian henkilöstön mukaan valtiontilintarkastajien vuosittaiset kertomukset tarjoavat kattavan kuvan hallinnonalojen ja niiden välisten toimintojen kehityksestä ja tilasta. Väitettä valtiontilintarkastajien aseman marginalisoitumisesta valtiontalouden tarkastusviraston siirryttyä eduskunnan yhteyteen ei tue työstä saatu voittopuolisesti myönteinen palaute.

Valtiontalouden tarkastusvirasto pitää oikeana lähtökohtana tarkastusvaliokunnan perustamista parlamentaarisen valvonnan tehostamiseksi ja kehittämiseksi. Jatkovalmistelussa tulee kiinnittää huomiota siihen, miten uuden valiokunnan valvonta tulee poikkeamaan valtiontilintarkastajien valvontatyöstä. Tarkastusviraston käsityksen mukaan parlamentaarisen valvonnan kehittämisessä on syytä säilyttää nykyinen selkeä dualistinen valvonta- ja tarkastusjärjestelmä.

Valtioneuvoston kanslia kannattaa toimikunnan ehdotusta perustaa eduskunnan tarkastusvaliokunta. Ehdotukset selkeyttävät vastuun jakautumista valtiontalouden valvonnassa ja poistavat nykyiseen järjestelmään sisältyvää päällekkäisyyttä. Asianmukaisen valvontatyön hoitamista tukee se, että valiokunnan valvontahavainnot voidaan saattaa eduskunnan käsittelyyn joutuisasti. Samalla turvataan parlamentaarisen valvonnan ohjaamisen säilyminen selkeästi kansanedustajilla. Hallitus voi uudistuksen myötä toteuttaa tilivelvollisuuttaan eduskunnalle entistä paremmin.

Valtiovarainministeriö toteaa ehdotusten koskevan ennen muuta eduskunnan sisäistä työskentelyä. Ministeriö lausuu suhtautuvansa myönteisesti tarkastusvaliokunnan perustamiseen ja katsoo, että uudistus merkitsee eduskunnan budjettivallan ja parlamentaarisen valtiontalouden valvonnan vahvistamista. Osaltaan ehdotukset tukevat valtion tilinpäätöskertomusuudistusta. Ministeriö pitää valtiontalouden ohjauksen ja valvonnan kokonaisuutta ehdotuksissa varsin selkeänä. Kannatettavaa on se, että eduskunnan ja hallituksen välinen dialogi tulisi tapahtumaan noudattaen nykyisiä valtiosääntöoikeudellisia menettelytapoja.

Valtiovarain controller pitää kannatettavana tarkastusvaliokunnan perustamista toimikunnan ehdottamalla tavalla. Perustuslain muuttamiselle asetettava kynnys ylittyy lausunnanantajan näkemyksen mukaan selvästi toimikunnan ehdotuksissa, ja on tärkeää, että tarkastusvaliokunta voi

5
aloittaa työnsä vuonna 2007 alkavan vaalikauden alussa. Mietinnössä on selkeästi ja laajasti analysoitu eduskunnan parlamentaarisen valvontavallan vahvuuksia ja kehittämistarpeita.

Lausunnonantaja yhtyy toimikunnan arvioon siitä, että parlamentaarisen valvontatoimen siirtäminen valiokuntamuotoiselle organisaatiolle vahvistaa selkeästi eduskunnalle kuuluvaa valtiontalouden valvontatehtävää ja parantaa valvonnan vaikuttavuutta. Eräs keskeinen ongelma on ollut poliittisten päättäjien vähäinen kiinnostus raportointia kohtaan. Arvovaltainen tarkastusvaliokunta nostanee tulosraportoinnin painoarvoa ja merkittävyyttä luoden sen myötä painetta entistä selkeämpään tavoitteenasetteluun ja voimavarojen suuntaamiseen käytännössä. Tässä tärkeää on se, että valvontahavainnot saatetaan mandollisimman tuoreina eduskunnan tietoon. Samalla poistuu eräiltä osin valvontatyössä oleva päällekkäisyys. Lausunnonantaja yhtyy toimikunnan arvioon siitä, että tarkastusvaliokunnan rooli on selkeä valtiontalouden ohjauksen ja valvonnan kokonaisuudessa.

ASIAKOHTAISET KANNANOTOT Tarkastusvaliokunnan tehtäväkuva

Keskustan eduskuntaryhmä antaa tukensa tarkastusvaliokunnalle kaavailluille tehtäville, joita voidaan pitää tärkeinä ja mittavina.

Kokoomuksen eduskuntaryhmä pitää perusteltuna tarkastusvaliokunnalle ehdotettua tehtäväkuvaa. Tärkein tehtävä on arvioida valtion talousarvion toimeenpanoa ja sen tavoitteiden toteutumista. Työnjako eduskunnan valiokuntien kesken tulee kuitenkin kirjata yksiselitteisesti. Valtiontilintarkastajat katsovat, että työnjako muiden valiokuntien kanssa jää mietinnössä epäselväksi samoin kuin yhteistyö valtiontalouden tarkastusviraston kanssa.

Valtiovarainministeriö pitää valtiovarainvaliokunnan ja tarkastusvaliokunnan esitettyä tehtäväjakoa kannatettavana. Työnjaon selkeys myös käytännön tasolla on tärkeää. Samaa seikkaa korostaa valtiovarain controller. Työnjako on tärkeä niin tarkastusvaliokunnan työn kuin eduskunnan valtiontaloudellisen vallankäytönkin kannalta. Valtiovarainvaliokunnan tulee voida hyödyntää työssään tarkastusvaliokunnan valvontahavaintoja.

Valtiontilintarkastajien kanslian henkilöstön mukaan tarkastusvaliokunnan tehtäväkuvaa ei esitetä selkeästi mietinnössä. Suuri menetys olisi se, jos nykyisen kaltainen ja laajuinen tarkastustoiminta ei

6
kuuluisi valiokunnan tehtäviin. Tiedon tuottaminen valtiontalouden ja –hallinnon kehityksestä ja tilasta edellyttää analyyttistä tarkastustoimintaa.

Valtiontalouden tarkastusvirasto katsoo, että valiokunnan tehtävää ja toimialaa kuvataan erilaisin painotuksin ja merkityksin mietinnössä, eikä mietintö ole siltä osin käsitteistöltään yhdenmukainen. Säädöstekstin osalta määrittely on onnistunut samoin kuin ehdotus puhemiesneuvoston yleisohjeen muotoiluksi tarkastusvaliokunnan toimialasta ja tehtävistä. Tarkastusvirasto katsoo, että valiokunnan tarkastus- ja valvontakäynneistä olisi syytä säätää erikseen laissa. Asiaa ei voitane ratkaista kutsumalla tällaisia käyntejä vierailuiksi. Sääntely on tärkeää valvonnan kohteena olevien tahojen oikeudellisen aseman kannalta.

2	Tarkastusvaliokunnan kokoonpano

Ruotsalainen eduskuntaryhmä huomauttaa, että parlamentaarisen valvonnan vahvistaminen edellyttäisi, että myös pienimmät eduskuntaryhmät saavat edustajansa tarkastusvaliokuntaan. Eduskuntaryhmä on lisäksi huolissaan siitä, että uudet tehtävät lisäävät vaikeuksia päätösvaltaisen kokoonpanon saamiseen muissa valiokunnissa. Perussuomalainen eduskuntaryhmä yhtyy edellä sanottuun. Kristillisdemokraattinen eduskuntaryhmä katsoo samoin, että kaikilla eduskuntaryhmillä tulee olla mandollisuus osallistua valiokunnan työhön.

Kokoomuksen eduskuntaryhmä huomauttaa, että valiokunta tai sen jäsen ei saa olla alisteisessa tai riippuvuussuhteessa tarkistettaviin. Jäsenillä tulee olla kokemusta lainsäädäntötyöstä sekä käytännön valvonta- ja tarkastustyöstä. Valiokunnan puheenjohtajana voisi toimia oppositioon kuuluva kansanedustaja.

Sosialidemokraattinen eduskuntaryhmä huomauttaa, että mietinnössä ei arvioida, miten siirtyminen 5 jäsenen kokoonpanosta 11:een muuttaa valvontatyön luonnetta.

3	Tarkastusvaliokunnan resursointi ja henkilöstön asema

Valtiontilintarkastajat pitävät henkilöstöä koskevia ehdotuksia epätarkkoina ja ristiriitaisina. Kanslian henkilökunta tulee, sen mukaan kuin sovittiin valtiontilintarkastajien kokouksessa (16.2.2005) järjestetyssä kuulemistilaisuudessa, siirtää kokonaisuutena nykyisine virkoineen eduskunnan kansliaan. Eduskunnan virkamieslain 5 §:n periaatteen mukaisesti tämän jälkeen virka voidaan siirtää vain virkamiehen suostumuksella.

7
Valtiontilintarkastajien kanslian henkilöstö kiinnittää lausunnossaan erityistä huomiota henkilöstön asemaan ja pitää toimikunnan mietintöä siltä osin monitulkintaisena. Epävarmuutta on lisännyt se, että henkilöstöllä ei ole ollut toimikunnassa edustajaa eikä se ole saanut tietoa valmistelusta. Kanslian henkilöstö huomauttaa, että henkilöstön aseman turvaamista ei voida toteuttaa siirtämällä ketään valtiontalouden tarkastusvirastoon. Henkilöstösupistukset ovat ristiriidassa tavoitteeseen lisätä parlamentaarisen valvonnan vaikuttavuutta. Eduskunnan kannalta tärkeintä on kuitenkin säilyttää parlamentaarisen valvonnan tietotaito, itsenäinen tarkastustyö ja sen edellyttämä resursointi.
Kokoomuksen eduskuntaryhmä pitää tarkastusvaliokunnan resursoinnissa parhaana ratkaisuna nykyisen kanslian siirtämistä valiokunnan henkilöstöksi. Painottaessaan tarkastusvaliokunnan henkilöstön ammattitaidon merkitystä sosialidemokraattinen eduskuntaryhmä katsoo puolestaan, että valtion taloudenhoidon tarkoituksenmukaisuuden, tuloksellisuuden ja vaikuttavuuden arviointi pitkän aikavälin näkökulmasta vaatii erityisosaamista sekä uusia painotuksia henkilöstön resursoinnissa.
4	Perustuslain muutokset
Ruotsalainen eduskuntaryhmä kehottaa vielä harkitsemaan, onko tarpeen mainita tarkastusvaliokunta perustuslain 35 §:ssä, kun se jo mainitaan 90 §:ssä. Näin ei olisi tarvetta muuttaa 35 §:ää.
Valtiovarainministeriö tukee ehdotettua muotoilua perustuslain 90 §:n 1 momentin muuttamiseksi. Perustuslain 90 §:n 3 momenttiin sisältyvä tiedonsaantioikeus on, kuten ehdotuksen yksityiskohtaisissa perusteluissa todetaan, syytä rajata eduskunnalle perutuslain mukaan kuuluvan valtiontalouden valvontatehtävään.
Valtiovarain controller pitää ehdotettuja perutuslain muutoksia sinänsä riittävänä perustana tarkastusvaliokunnan toiminnalle. Eduskunnan työjärjestykseen ehdotettu sääntely on välttämätön. Kuitenkin tarkastusvaliokunnan vireillepano-oikeus on niin tärkeä osa perustuslaissa määriteltyä tehtävää, että olisi vielä syytä pohtia perustuslain 90 §:n 1 momentin muotoilua. Ehdotetun eduskunnan työjärjestyksen 31 a §:n keskeinen sisältö voitaisiin ottaa perustuslakiin esimerkiksi seuraavasti:
Eduskunta valvoo valtion taloudenhoitoa ja valtion talousarvion noudattamista. Tätä varten eduskunnassa on tarkastusvaliokunta, jolla on oikeus omasta aloitteestaan ottaa käsiteltäväsi valtion taloudenhoidon ja talousarvion noudattamisen valvontaa koskeva asia. Tarkastusvaliokunnan tulee saattaa eduskunnan tietoon mietinnöissään merkittävät valvontahavaintonsa.

Erityislainsäädäntö
Valtiontalouden tarkastusvirastolla ei ole huomautettavaa ehdotukseen valtiontalouden tarkastusvirastosta annetun lain (676/2000) 5 §:n 21 momentin muuttamiseksi.

Valtiovarainministeriö sekä valtiovarain controller tukevat ehdotusta kumota valtiontilintarkastajain eräistä tarkastus- ja tiedonsaantioikeuksista annettu laki (630/1988), sillä perustuslaki turvaa tarkastusvaliokunnalle riittävät tiedonsaantioikeudet.

Valtiovarainministeriö esittää harkittavaksi, ettei tarkastusvaliokunnalle säädettäisi valtiontilintarkastajien ja valtiontalouden tarkastusviraston oikeudesta tarkastaa eräitä suomen ja Euroopan yhteisöjen välisiä varainsiiroja annetussa laissa enää varsinaista tarkastusoikeutta, vaan yksinomaan tietojensaantioikeus. Lain keskeisenä tarkoituksena on taata Euroopan tilintarkastustuomioistuimen tarkastusten edellyttämä viranomaisyhteistyö ja virka-apu, ja tuomioistuimen yhteistyöviranomaisen toimii valtiontalouden tarkastusvirasto. Valtiovarain controller kysyy samoin, onko tarkastusvaliokunnalle tarpeen säätää mainitussa laissa vastaavaa toimivaltaa ja tietojensaantioikeutta kuin on ollut valtiontilintarkastajilla, sillä tarkastusvirasto toimisi jatkossa aikaisempaa selkeämmin Euroopan tilintarkastustuomioistuimen kansallisena yhteistyöviranomaisena. Ei ole tarkoituksenmukaista yhdistää parlamentaarista valvontatoimintaa tähän hallinnolliseen viranomaisyhteistyöhön. Muilta osin lausunnonantajalla ei ole huomautettavaa ehdotettuihin säädösmuutoksiin.

Valtiovarain controller kiinnittää vielä huomiota salassapitovelvollisuutta koskevaan sääntelyyn, joka ei näyttäisi olevan riittävän selkeä ottaen huomioon tarkastusvaliokunnan työn luonne ja valvontaoikeuksien käyttö.

LIITE
LAUSUNNONANTAJIEN KANTA TARKASTUSVALIOKUNNAN PERUSTAMISEEN
Puhemiesneuvoston pyytämät lausunnot

LAUSUNNONANTAJA

KANNATTAA EI KANNATA El LAUSUNTOA

Keskustan eduskuntaryhmä	X			
Sosialidemokraattinen eduskuntaryhmä	X			
Kokoomuksen eduskuntaryhmä	X			
Vasemmistoliiton eduskuntaryhmä	X			
Vihreä eduskuntaryhmä	X			
Ruotsinkielinen eduskuntaryhmä	X			
Kristillisdemokraattinen eduskuntaryhmä	X			
Perussuomalaisten eduskuntaryhmä	X			
Valtiontilintarkastajat		X		
Valtiontalouden tarkastusvirasto	X			
Valtioneuvoston kanslia	X			
Oikeusministeriö			X	
Valtiovarainministeriö	X